Kuljetusyritys Kovanen houkuttelee hinnalla uusia taksiasiakkaita. Se tuo kesällä Fixutaxit, joissa hinta kerrotaan ennen kyydin alkamista. Helsingin kantakaupungissa matka maksaa kymmenen euroa.

–Emme lähde kovin aggressiiviseen hinnoitteluun, joka olisi vaikea ymmärtää. Mieluummin pidämme selkeät, yksinkertaiset hinnat, Kovasen ja Cabonlinen toimitusjohtaja Topi Simola ennakoi.­

Taksiala vapautuu kilpailulle heinäkuussa. Kovanen tuo tällöin halpaversion taksimatkustamiseen aluksi pääkaupunkiseudulla.

Kovasen ja Cabonline Finlandin toimitusjohtaja Topi Simola kertoo, että tarkoitus on arkipäiväistää taksin käyttöä ja kiihdyttää sitä varsinkin keskustan lyhyillä matkoilla. Osa kyydeistä tarjotaan kiinteään hintaan.

– Neljän kilometrin säteellä Helsingin rautatieasemalta voi matkustaa kympillä, hän sanoo.

Hinnalla haastetaan perinteiset toimijat.

– Nyt aloitusmaksu on viikonloppuisin ja iltaisin yhdeksän euroa. Se on aika kova.

Myös matkalle keskustasta lentokentälle Vantaalle hahmotellaan kiinteää hintaa, mutta Simola ei vielä kerro, mikä se olisi.

Fixutaxiksi nimitetty järjestelmä yrittää löytää asiakkaat, jotka ovat valmiit matkustamaan taksilla, mutta eivät halua maksaa turhasta. Yrityksen tekemän kyselyn perusteella heitä on Simolan mukaan paljon.

– Yritämme löytää tämän asiakasryhmän, hän sanoo.

Hiljaisina aikoina kyyti halpenee

Fixutaxin voi tilata yrityksen sovelluksella. Jos kertoo, mihin on menossa, sovellus laskee matkan hinnan. Se ei muutu, vaikka kuljettaja valitsisi eri reitin tai matka olisi ruuhkainen.

Jos asiakas nappaa kyydin kadulta, kuljettaja voi kertoa hinnan hänelle ennen lähtöä. Vaikka järjestelmä toimii sovelluksella, kaikki maksutavat ovat käytössä.

Aamuisin, töiden päätyttyä ja ravintoloiden sulkeutuessa matkat maksavat enemmän kuin hiljaisina tunteina.

– Emme lähde kovin aggressiiviseen hinnoitteluun, joka olisi vaikea ymmärtää. Mieluummin pidämme selkeät, yksinkertaiset hinnat, Simola ennakoi.

Kyydeistä on hänen mukaansa riisuttu kaikki muu kuin palvelu. Kustannuksista puolet on kuljettajan osuus, johon ei kajota.

Toisesta puoliskosta sen sijaan on etsitty säästöjä. Kyydit ajetaan kuusipaikkaisilla hybridiautoilla, joiden polttoainekustannukset ovat selvästi pienemmät kuin perinteisten taksien.

Simolan mukaan yhtiön yksi etu on suuruuden tuoma ostovoima. Cabonline Group osti Kovasen viime kesänä ja sillä on Pohjoismaissa 7 000 autoa. Paitsi autot myös renkaat ja vakuutukset jättiostaja saa järkevään hintaan.

Lisäksi digitaalisten ratkaisujen vuoksi järjestelmä toimii aiempaa vähemmällä henkilökunnalla.

Ei kimppakyytejä

Lakiuudistus tuulettaa taksialaa selvästi. Jo viime keväänä Tuup-yrityksen toimitusjohtaja Pekka Möttö lanseerasi Oulussa Kyyti-halpataksin, joka kuljetti muutamalla eurolla. Nyt järjestelmä on laajentunut Turkuun, Tampereelle ja Helsinkiin.

Tuupin matkoissa hintoja on laskettu muun muassa kimppakyytien avulla. Eli sama auto voi poimia useita asiakkaita matkan varrelta. Fixutaxi ei lähde kimppakyyteihin.

– Emme usko, että kuluttaja-asiakkaiden kimppakyydit ovat ihan killeri, Simola sanoo.

Fixutaxi aikoo alkaa hoitaa myös yhteiskunnan tarjoamia kuljetuksia esimerkiksi vanhuksille ja koululaisille. Näissä yhdistelykyydit ovat Simolan mukaan sen sijaan isossa roolissa.

Töitä sadoille autoilijoille

Vaikka Fixutaxit lähtevät ajoon vasta kesällä, Kovanen julkisti hankkeensa jo nyt, koska se tarvitsee uusia autoilijoita.

Yritys aikoo tänä vuonna palkata satoja uusia kuljettajia. Se etsii myös sataa uutta franchise-yrittäjää paitsi uudelle Fixutaxille että Kovaselle.